**Informatīvais ziņojums par sabiedrības saliedēšanu,   
nacionālās identitātes un valsts valodas pozīcijas nostiprināšanu**

Atsaucoties uz Ministru prezidenta 2012.gada 21.februāra rezolūciju Nr.111-1/20 par priekšlikumu sniegšanu pasākumiem, kuri būtu īstenojami, lai sekmētu Latvijā saliedētu un iekļaujošu sabiedrību un stiprinātu nacionālo identitāti, līdz 2012.gada 19.martam no valsts pārvaldes iestādēm tika saņemti kopumā 148 dažādi ierosinājumi, no tiem 30 pasākumi patlaban jau tiek īstenoti vai arī to īstenošana ir ieplānota iestāžu dienaskārtībā.

Priekšlikumu iesniedzēji piedāvājuši dažādus pasākumus sabiedrības saliedētībai gandrīz visos Rezolūcijā norādītajos rīcības virzienos jeb aktivitātēs. Kopējās izmaksas no jauna piedāvātajiem pasākumiem ir vidēji 16 418 387 LVL gadā, bet viena priekšlikuma izmaksas variē no 1 500 LVL (piemēram, filmu demonstrēšana, priekšlasījumu organizēšana u.tml. projekti) līdz 1 344 600 LVL vai pat 5 milj LVL (piemēram, latviešu valodas apmācības pārstrukturizācija, jauno mediju projekti). Jāatzīmē, ka liela daļa piedāvāto pasākumu ietverti arī Nacionālās identitātes, pilsoniskās sabiedrības attīstības un sabiedrības integrācijas politikas pamatnostādnēs 2012.–2018.gadam paredzētajā rīcības plānā 2012.–2014.gadam, tomēr ne visos gadījumos 2011.gada 20.oktobrī Ministru kabinetā apstiprinātās pamatnostādnes ar tajās iekļauto rīcības plānu paredz finanšu līdzekļus norādīto pasākumu īstenošanai, kas ir par iemeslu tam, kādēļ valsts pārvaldes iestādes šos pasākumus piedāvājušas atkārtoti.

**1. tabula. Ar Rezolūciju saistīto aktivitāšu finansējums 2012.gadā**

|  |  |
| --- | --- |
|  | **Valsts budžets, LVL** |
| Kultūras ministrijas budžets Nevalstisko organizāciju atbalstam un sabiedrības integrācijas politikas īstenošanai | 32 628 LVL |
| Sabiedrības integrācijas fonda budžets Pilsoniskās sabiedrības stiprināšanas atbalsta programmai | 20 000 LVL |
| Latviešu valodas aģentūras budžets latviešu valodas apguvei, t.sk. atbalstam diasporai un ārzemju augstskolām | 173 015 LVL |
| Nacionālo plašsaziņas līdzekļu budžets\*:   1. radioprogrammu veidošana un izplatīšana; 2. televīzijas programmu veidošana un izplatīšana, t.sk. reģionālās televīzijas | 3 889 610 LVL  7 321 353 LVL |

*\*kopējais budžets, neizdalot atsevišķi līdzekļus, kas paredzēti tieši uz sabiedrības integrāciju vērstiem raidījumiem*

Ņemot vērā, ka piedāvātie priekšlikumi sabiedrības saliedētībai bija ārkārtīgi daudzveidīgi, no finansiālā un saturiskā viedokļa apjomīgi, Pārresoru koordinācijas centrs izstrādāja metodiku iesniegto priekšlikumu novērtējuma veikšanai, kas, no vienas puses, palīdzētu sistematizēt piedāvātos pasākumus, no otras puses – viestu skaidrību par nepieciešamo rīcībpolitiku šajā jomā.

Lai veiktu piedāvāto pasākumu novērtējumu, vispirms tika precizēta informācija saistībā ar atsevišķu pasākumu īstenošanu jautājumos, kas skar nepieciešamos finanšu līdzekļus un plānoto pasākumu īstenošanas periodu. Secīgi līdz š.g. 28.martam piedāvāto priekšlikumu saraksts tika optimizēts (pielikums nr.1):

1. no tā izslēdzot piedāvājumus, kuri bija pārāk vispārīgi, neatbilda pasākumu būtībai un drīzāk līdzinājās rīcībpolitikas principiem sabiedrības saliedētības stiprināšanai. Tādi kopumā bija 13 priekšlikumi;
2. apvienojot dažādu iesniedzēju identiskos piedāvājumus, taču tikai tādā apjomā, lai piedāvātie pasākumi nekļūtu vispārīgi un netiktu zaudēta piedāvātā pasākuma saturiskā jēga.

Pārējo pasākumu novērtējumam tika piedāvāti šādi kritēriji:

1. pasākuma efektivitāte, t.i., ietekme uz mērķa grupu 10 punktu skalā, kur 1 nozīmē – pasākums ir pilnīgi neefektīvs, bet 10 – pasākums ir ļoti efektīvs;
2. pasākuma ilgtspēja, vērtējot to no 0 līdz 4, kur 0 nozīmēja – pasākums nenodrošina ilgtspēju, 2 – pasākuma ilgtspēja nav lielāka par trīs gadiem, 4 – pasākums nodrošina ilgtspēju lielāku par trīs gadiem;
3. finanšu racionalitāte astoņu punktu skalā ar soli plus 2 punkti. Lai novērtētu finanses, visu piedāvāto pasākumu kopējais budžets vispirms tika sadalīts kvintilēs un tad punktu skaits katram pasākumam piešķirts atbilstoši tam, kurā kvintiļu grupā vērtējamais pasākums ietilpst. Šādā veidā pasākumi ar mazāku budžetu saņēma lielāku punktu skaitu. Aprēķinātās kvintiļu grupas:

* 1.grupa (8 punkti) – pasākumi ar kopējām viena gada izmaksām robežās no 0 līdz 7 480 LVL;
* 2.grupa (6 punkti) – pasākumi ar kopējām viena gada izmaksām robežās no 7 481 līdz 20 300 LVL;
* 3.grupa (4 punkti) – pasākumi ar kopējām viena gada izmaksām robežās no 20 301 līdz 60 000 LVL;
* 4.grupa (2 punkti) – pasākumi ar kopējām viena gada izmaksām robežās no 60 001 līdz 135 400 LVL;
* 5.grupa (0 punkti) – pasākumi ar kopējām viena gada izmaksām no 135 401 LVL.

Pasākumu efektivitātes un ilgtspējas novērtēšana tika īstenota divos paralēlos procesos:

1. tika izveidota neformāla Nacionālās identitātes, pilsoniskās sabiedrības un integrācijas politikas pamatnostādņu 2012.–2018.gadam īstenošanā iesaistīto valsts pārvaldes institūciju pārstāvju un citu ekspertu grupa, kura līdz š.g. 4.aprīlim sniedza priekšlikumu vērtējumu pēc iepriekš minētiem kritērijiem. Ekspertu grupā līdzdarbojās:

* Sarmīte Ēlerte, Ministru prezidenta birojs;
* Ints Dālderis, Ministru prezidenta birojs;
* Ruta Klimkāne, Kultūras ministrija;
* Liesma Ose, Izglītības un zinātnes ministrija;
* Aija Bauere, Sabiedrības integrācijas fonds;
* Rolands Lappuķe, Ārlietu ministrija;
* Laine Kučinska, Valsts Kanceleja;
* Ainārs Dimants, Nacionālo elektronisko plašsaziņas līdzekļu padome.

1. valsts pārvaldes institūciju iesniegtie priekšlikumi š.g. 28.martā tika nodoti vērtēšanai arī nevalstiskajām organizācijām. Uz aicinājumu sniegt priekšlikumu vērtējumu atsaucās un procesā līdzdarbojās:

* bāreņu biedrība “Saules bērni”;
* Eiropas Latviešu apvienība;
* Nodokļu maksātāju asociācija;
* Latvijas Kinoloģiskā federācija;
* Sabiedriskās politikas centrs Providus.

Abās paralēlajās grupās priekšlikumu kopējais vērtējums tika iegūts, aritmētiski summējot iegūtos punktus pēc trīs iepriekš minētiem kritērijiem[[1]](#footnote-1) un izveidojot piedāvāto pasākumu ranžējumu pēc to efektivitātes, ilgtspējas un finanšu ietekmes rādītājiem. Secīgi valsts pārvaldes institūciju pārstāvju un nevalstisko organizāciju sniegtie pasākumu ranžējumi tika salīdzināti, novērtējot atšķirības.

Priekšlikumu izvērtējuma nākamajā posmā no š.g. 4.aprīļa līdz 16.aprīlim valsts pārvaldes institūciju pārstāvju grupa turpināja darbu pie ranžētā pasākumu saraksta optimizēšanas, no tā (a) papildus vēl izslēdzot savstarpēji dublējošos pasākumus, (b) pārbaudot un precizējot atsevišķu pasākumu īstenošanas izmaksas, (c) atsevišķi nodalot pasākumus, kuri īstenojami no ārvalstu vai citiem finanšu līdzekļiem, (d) izslēdzot dažus priekšlikumus kā neatbilstīgus Rezolūcijai. Grupas darba rezultātā tika izveidoti divi pasākumu saraksti (pielikums Nr.2):

1. sabiedrības saliedēšanai, nacionālās identitātes un valsts valodas pozīcijas nostiprināšanai prioritāri īstenojamo pasākumu saraksts par kopējo papildus no valsts budžeta nepieciešamo finansējuma summu 2012.gadā 1 271 064 LVL apjomā;
2. citu atbalstāmu pasākumu, kuri būtu īstenojami, sekmējot sabiedrības saliedētību, saraksts.

Lai nodrošinātu visu rīcībpolitikā ieinteresēto pušu viedokļu uzklausīšanu un līdzdalību prioritāri īstenojamo pasākumu saraksta sabiedrības saliedēšanai, nacionālās identitātes un valsts valodas pozīcijas nostiprināšanai izveidē, š.g. 18.aprīlī valsts pārvaldes institūciju un citu ekspertu neformālajā darba grupā izstrādātais prioritāro pasākumu saraksts tika prezentēts Nevalstisko organizāciju un Ministru kabineta sadarbības memoranda īstenošanas padomes ārkārtas sēdē. Tās laikā tika sniegti vairāki priekšlikumi īstenojamo pasākumu saturiskai uzlabošanai, kā arī rosināts dažus pasākumus no prioritāšu saraksta izslēgt. Lai formulētu saskaņotu nevalstisko organizāciju viedokli par atbalstāmiem pasākumiem, sniegtie priekšlikumi tika elektroniski izsūtīti procesā ieinteresēto nevalstisko organizāciju pārstāvjiem:

* sabiedriskās politikas centram Providus;
* Latvijas Pilsoniskai aliansei;
* Eiropas Latviešu apvienībai;
* Latvijas Ukraiņu biedrībai;
* Latvijas Cilvēktiesību centram.

Tāpat, ņemot vērā sēdē izskanējušos ierosinājumus, prioritāri īstenojamo pasākumu saraksts tika nosūtīts Latvijas Pašvaldību savienībai, Latvijas Darba devēju konfederācijai un Latvijas Brīvo arodbiedrību savienībai, lai uzklausītu viņu viedokļus par sabiedrības saliedētību, nacionālo identitāti un valsts valodas pozīciju stiprinošiem pasākumiem.

Apkopojot nevalstisko organizāciju un sociālo partneru viedokļus un izdiskutējot tos ar valsts pārvaldes institūciju pārstāvjiem, prioritāri īstenojamo pasākumu saraksts sabiedrības saliedēšanai tika koriģēts gan saturiski, gan arī samazinot kopējo papildus no valsts budžeta nepieciešamo finansējuma summu 2012.gadā līdz 951 289 LVL (pielikums Nr.3).

**2. tabula. Papildus nepieciešamā valsts budžeta finansējuma sadalījums pa institūcijām 2012., 2013. un 2014.gadā**

|  |  |  |  |
| --- | --- | --- | --- |
|  | 2012.gads | 2013.gads | 2014.gads |
| Kultūras ministrija | 275 200 LVL | 464 752 LVL | 518 500 LVL |
| Izglītības un zinātnes ministrija | 170 500 LVL | 352 500 LVL | 286 500 LVL |
| Ārlietu ministrija | 20 400 LVL | 30 000 LVL | 30 000 LVL |
| Valsts Kanceleja | 18 000 LVL | 3 000 LVL | 3 000 LVL |
| Sabiedrības integrācijas fonds | 247 500 LVL | 474 500 LVL | 474 500 LVL |
| Nacionalā elektronisko plašsaziņas līdzekļu padome | 219 689 LVL | 564 312 LVL | 564 312 LVL |

Ņemot vērā, ka sabiedriskās politikas centrs Providus š.g. februārī rīkoja Pilsoņu debates par integrāciju, uzklausot gan Latvijas pilsoņu, gan nepilsoņu viedokļus ierosinājumiem saliedētākas sabiedrības veidošanai, pētījuma rezultāti un tajā sniegtie priekšlikumi tika salīdzināti ar ekspertu darba rezultātā izveidoto prioritāro pasākumu sarakstu. Kā atzīmēja gan nevalstisko organizāciju pārstāvji, gan arī pārstāvji no valsts pārvaldes institūcijām, sabiedrības un ekspertu redzējums par visaktuālākajām problēmām un primāri veicamiem pasākumiem, saliedējot sabiedrību, būtiski neatšķiras. Šī iemesla dēļ uzskatām, ka izpildvarai nepieciešams atbalstīt prioritāri īstenojamus pasākumus, kuri vērsti uz sabiedrības saliedēšanu, nacionālās identitātes un valsts valodas pozīcijas nostiprināšanu, tomēr, ņemot vērā ierobežotos valsts budžeta līdzekļus, tam nepieciešams politisks lēmums.

Ministru presidents Valdis Dombrovskis

Vīzē:

Pārresoru koordinācijas centra   
vadītājs Mārtiņš Krieviņš

25.05.2012 16:15

S.Sniķere, 67082992

Sigita.snikere@mk.pkc.gov.lv

1. Divos kritērijos vērtējumu sniedza eksperti, bet vienā kritērijā vērtējums tika aprēķināts automātiski [↑](#footnote-ref-1)